Regionsudvalgets udtalelse om:

- "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om et forslag til støtteprogram for den europæiske audiovisuelle industri (Media Plus - 2001-2005)",

- "Forslag til Europa-Parlamentets og Rådets afgørelse om iværksættelse af et uddannelsesprogram for branchefolk inden for den europæiske audiovisuelle programindustri (Media - Uddannelse) (2001-2005)", og

- "Forslag til Rådets afgørelse om iværksættelse af et program til fremme af udvikling, distribution og markedsføring af europæiske audiovisuelle produktioner (Media Plus - Udvikling, distribution og markedsføring) (2001-2005)"

(2000/C 317/19)

REGIONSUDVALGET har -

under henvisning til meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om et forslag til støtteprogram for den europæiske audiovisuelle industri (Media Plus - 2001-2005) (KOM(1999) 658 endelig udg.),

under henvisning til forslag til Europa-Parlamentets og Rådets afgørelse om iværksættelse af et uddannelsesprogram for branchefolk inden for den europæiske audiovisuelle programindustri (Media - Uddannelse) (2001-2005) (KOM(1999) 658 endelig udg. - 1999/0275 COD),

under henvisning til forslag til Rådets afgørelse om iværksættelse af et program til fremme af udvikling, distribution og markedsføring af europæiske audiovisuelle produktioner (Media Plus - Udvikling, distribution og markedsføring) (2001-2005) (KOM(1999) 658 endelig udg. - 1999/0276 CNS),

under henvisning til Rådets beslutning af 6. marts 2000 om i henhold til EF-traktatens artikel 150 og artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise udarbejdelsen af en udtalelse om dette emne til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder" og

under henvisning til forslag til udtalelse (CdR 19/2000 rev. 2 COM-7/021) vedtaget af Underudvalg 7 den 5. maj 2000 (ordfører: Susie Kemp (UK-PPE)) -

på sin 34. plenarforsamling den 14.-15. juni 2000 (mødet den 15. juni) enstemmigt vedtaget følgende udtalelse.

1. Regionsudvalgets synspunkter

1.1. Regionsudvalget hilser Media Plus velkommen som opfølgning på Media II-programmet, der udløber den 31. december 2000. Det bifalder endvidere, at programmets budget er øget med 29 % til 400 mio. euro.

1.2. Regionsudvalget anerkender, at der er et fortsat behov for at forbedre europæiske film-, tv- og multimedieindustriers konkurrenceevne og skabe et gunstigere klima for europæiske audiovisuelle virksomheder og organisationer.

1.3. Regionsudvalget glæder sig over det stærke vækstpotentiale, der fremhæves i Media Plus-programmet, og muligheden for at skabe over 300000 højtkvalificerede job inden for den audiovisuelle industri inden 2005. En vigtig opgave for Media Plus-programmet vil være at sikre tilstrækkelig kvalificeret arbejdskraft til disse nye job.

1.4. Fragmenteringen af den audiovisuelle industri bør ses som en svaghed, og Regionsudvalget finder det nødvendigt, at der gennemføres yderligere udviklingsinitiativer på dette område. Der er endvidere behov for øget netværkssamarbejde mellem denne industris forskellige aktører.

1.5. Regionsudvalget finder det positivt, at der lægges vægt på at støtte SMV inden for den audiovisuelle industri, og at der gøres en indsats for at øge produktiviteten og rentabiliteten.

1.6. Regionsudvalget anerkender vigtigheden af at åbne nye og forskelligartede distributionskanaler for producenter, og finder det derfor rigtigt, at der lægges vægt på distribueringen af europæiske audiovisuelle produkter.

1.7. Regionsudvalget glæder sig over, at Media Plus giver mulighed for at reagere hurtigt på de hastige teknologiske ændringer, der finder sted, navnlig inden for den audiovisuelle industri og kommunikationsindustrien.

1.8. Regionsudvalget finder det positivt, at livslang læring har en central placering i Media Plus-programmet. Den fortsatte uddannelse og opkvalificering af de ansatte i den audiovisuelle industri er af afgørende betydning for bevarelsen af den europæiske audiovisuelle industris konkurrenceevne.

1.9. Media Plus søger at fremme en faglig uddannelse, der kan anvendes i hele EU. Programmet kommer imidlertid ikke ind på sammenligneligheden af kvalifikationer medlemsstaterne imellem eller identificeringen af paneuropæiske uddannelsesorganer. Dette aspekt bør ikke overses, da det - i fraværet af egentlige uddannelsesstrukturer og specialiserede undervisningscentre finansieret på europæisk niveau - er absolut nødvendigt at etablere en fyldestgørende uddannelse både som basis og gennem hele arbejdslivets forløb.

1.10. Regionsudvalget mener, at der er behov for øget netværkssamarbejde, navnlig mellem erhvervslærere, og at der bør tages yderligere initiativer inden for dette område.

1.11. Regionsudvalget anerkender, at Media Plus vil fremme kendskabet til og forståelsen for den kulturelle mangfoldighed i EU's medlemsstater og regioner.

1.12. Regionsudvalget glæder sig over hensigterne i Media Plus vedrørende forbedring af potentialet i lande eller regioner, der har ringe audiovisuel produktionskapacitet og/eller udgør et begrænset geografisk eller sprogligt område. Denne støtte må ses som et vigtigt bidrag til bevarelsen af Europas kulturelle mangfoldighed.

1.13. Der er behov for reguleringsorganer på EU-plan, der sikrer en fortsat debat mellem medlemsstaterne om kvalitetsspørgsmål inden for den audiovisuelle industri. Et eksempel er grønbogen om "Konvergensen mellem telekommunikationssektoren, mediesektoren og informationsteknologisektoren og de lovgivningsmæssige implikationer heraf"(1).

1.14. Regionsudvalget erkender, at væksten inden for de nye digitale tjenester, således som den skitseres i Media Plus, vil få konsekvenser for regler og ophavsrettigheder. Regionsudvalget giver sin tilslutning til det foreslåede direktiv om ophavsret og beslægtede rettigheder i informationssamfundet og beskyttelse af mindreårige som beskrevet i "Principper og retningslinjer for Fællesskabets audiovisuelle politik i den digitale tidsalder".

1.15. Regionsudvalget glæder sig over, at Media Plus-programmet støtter audiovisuelle festivaler. Regionsudvalget advarer imidlertid imod at lægge vægt på storstilede festivaler på bekostning af mindre regionale festivaler, som altid har dannet grobund for unge amatørers og professionelles udvikling og dermed kan give den europæiske audiovisuelle produktion en nødvendig kreativ saltvandsindsprøjtning.

1.16. Regionsudvalget mener, der er behov for at sikre, at der over for offentlige, regionale og kommercielle organer reklameres og oplyses tilstrækkeligt om Media Plus.

1.17. Regionsudvalget finder det positivt, at der lægges vægt på at bevare den filmiske kulturarv.

1.18. Det er meget vigtigt, at handicappede har adgang til europæisk audiovisuelt materiale, hvorfor man må ønske, at der sker en forøgelse af produktionen af audiovisuelt materiale, som kan bruges af de handicappede, samtidig med at der sker en udbredelse af projekter, som sikrer tilgængeligheden af de mere populære audiovisuelle ydelser, især på informationsområdet.

1.19. Regionsudvalget går ind for det grundlæggende princip om lige muligheder, og støtter ethvert initiativ, der tager sigte på at skabe en mere ligelig balance mellem kønnene.

1.20. Regionsudvalget peger på, at kultur nu er berettiget til støtte fra strukturfondene. Ifølge artikel 2 vil fondene deltage i finansiering af "investeringer på kulturområdet, herunder beskyttelse af den kulturelle arv og naturarven, forudsat at dette indebærer skabelse af varige arbejdspladser". I Regionsudvalgets udtalelse om "Kultur 2000" (CdR 227/98 fin) blev det understreget, at "kulturen, der har en positiv betydning for den lokale og regionale udvikling, bør spille en større rolle i de projekter, der modtager støtte fra strukturfondene".

1.21. Regionsudvalget konstaterer, at Media Plus-programmet ikke fremhæver de muligheder, der kan opstå ved at fremme organisationer og aktiviteter, der dækker mere end ét medie.

2. Regionsudvalgets anbefalinger

2.1. Media Plus bør lægge større vægt på informationsspredning. Der bør være en bredere informering om initiativer, der støttes under programmet, og om initiativer, der deltager i Media Plus-finansierede aktiviteter.

2.2. Udbredelse af information om distributionsmuligheder i hele EU bør prioriteres højt.

2.3. De lokale myndigheder bør tilskynde til øget samarbejde mellem de forskellige dele af den audiovisuelle industri, eventuelt via fremme af regionale konsortier af aktører inden for uddannelse, finansiering, produktion og distribution.

2.4. Der kunne oprettes Media Plus-Internetsteder, hvor man bl.a. kan finde databaser med uddannelsesmuligheder, distributionskanaler og audiovisuelle virksomheder samt eksempler på færdige produktioner, der er finansieret via Media Plus-programmet. Internetstederne kunne udformes via Media-serviceorganerne og de lokale og regionale myndigheder med henblik på at skabe et EU-dækkende Internetsted.

2.5. De serviceorganer, der er etableret under Media II, bør videreudvikles under Media Plus-programmet. Regionsudvalget anbefaler, at der tilskyndes til forøgelse af antallet af Media-serviceorganer rundt om i EU. De lokale myndigheder og andre kompetente instanser bør i samarbejde med Media-serviceorganerne sikre, at de lokale industrier er klar over den støtte, der kan opnås via Media Plus-programmet.

2.6. Regionsudvalget anbefaler, at Media Plus fremmer udbredelsen af god praksis, hvad angår fremme af samarbejde mellem virksomheder og udvikling af europæiske audiovisuelle produkter.

2.7. Regionsudvalget anerkender behovet for en standardisering af faglige kvalifikationer, der dækker alle medlemsstater. Hvis en sådan standardisering ikke allerede eksisterer, må der tages initiativ hertil.

2.8. Der bør i højere grad udvikles uddannelsesprogrammer, -institutioner og -initiativer, der dækker hele EU. Lokale og regionale myndigheder har en vigtig rolle at spille med hensyn til at fremme oprettelsen af netværk for europæiske film- og tv-skoler for at kæde ekspertisen på området sammen, således som det blev anbefalet på konferencen i tilknytning til Media II-programmet i Birmingham i april 1998. Kvalitetsaspektet bør spille en vigtig rolle i uddannelsesprogrammerne, som også skal harmonere med EU's grundholdning for så vidt angår respekt for demokrati og menneskerettigheder.

2.9. "At et flertal af deltagerne kommer fra et andet land end det, hvor uddannelsen finder sted", er for ambitiøst et kriterium for intensive uddannelsesaktioner og vil virke demotiverende for uddannelsesinstitutionerne. Regionsudvalget anbefaler derfor, at kriterierne ændres ved at erstatte "et andet land" med "en anden region".

2.10. Regionsudvalget anbefaler, at Media Plus-programmet omfatter en mekanisme til finansiering af små regionale festivaler med deltagelse af et mindre antal medlemsstater. Kravet kan f.eks. være deltagere fra 8 regioner i 3 medlemsstater i stedet for 8 medlemsstater, som det foreslås i programmet. Regionsudvalget mener endvidere, at der bør være klare kriterier for tildeling af støtte til sådanne festivaler.

2.11. Media Plus bør sikre, at de audiovisuelle medier er udformet på en sådan måde, at de tager særligt hensyn til handicappede.

2.12. Regionsudvalget anerkender problemet vedrørende offentlighedens adgang til og kendskab til audiovisuelle produktioner. Biblioteker, medborgerhuse og andre kommunale bygninger tilbyder gode rammer for en styrkelse af offentlighedens bevidsthed og den offentlige adgang til både gammelt og nyt audiovisuelt materiale. For at øge mulighederne herfor anbefaler Regionsudvalget, at der via Media Plus kan ydes støtte til informationsteknologi i offentlige bygninger. I den forbindelse bør der iværksættes pilotprojekter for at udbrede god praksis.

2.13. Regionsudvalget anerkender den audiovisuelle industris bidrag til den lokale og regionale udvikling og mener, at der i lyset af kulturbestemmelserne i de nye forordninger er grundlag for at øge støtten via strukturfondene. Strukturfondene kunne f.eks. bidrage til at oprette digitale infrastrukturer i lande eller regioner med en beskeden audiovisuel produktionskapacitet.

2.14. Det bør overvejes at yde støtte til foranstaltninger, der supplerer eksisterende lokale og regionale audiovisuelle programmer og samtidig skaber en merværdi.

2.15. Regionsudvalget anbefaler, at der offentliggøres klare kriterier vedrørende overvågning og evaluering af de enkelte initiativer, der finansieres via Media Plus-programmet.

2.16. Forbindelsen mellem Media Plus-programmet og andre relevante meddelelser fra Kommissionen, f.eks. "Principper og retningslinjer for Fællesskabets audiovisuelle politik i den digitale tidsalder"(2), må undersøges nærmere med henblik på at opnå større synergi og komplementaritet, uden at eksisterende initiativer fortrænges, og uden at der sker overlapninger.

Bruxelles, den 15. juni 2000.

Jos Chabert

Formand for

Regionsudvalget

(1) KOM(97) 623 endelig udg., 3.12.1997.

(2) KOM(1999) 657 endelig udg.